冰池照寒月赋（以寒净光洁莹心目为韵）
王履贞 (Tang)
至矣哉。元冬之季。兹池可观。临方塘而霜容既肃。照圆月而素色兼寒。凝为水碧。洁若琅玕。迫而窥乍惊飞于绕鹊。俯而察宁失顾于回鸾。若乃日暮云晴。苍然色正。冰彩旁射。蟾辉下映。的皪兮地布明珰。曈昽兮天垂朗镜。则虽随侯之珠皎而洁。和氏之璧光且净。曷比夫动资文士之兴。载悦吾人之性。观夫寒空若昼。清漏且长。透珠帘而庭户增媚。浮玉树而园林借芳。揽之则无。诚偶形于顾兔。视之若有。徒积素于飞霜。故能洁通宵之寒气。凝彻底之清光。既而空色相鲜。馀华昭晰。严风吹而不散。冱阴生而转洁。偏使闺妇增思。征人怆别。望陇上之婵娟。怨池中之凛冽。又能使空门禅客。除昏涤暝。对之而虚白生襟。观之而神形自莹。嗟乎。时之革物。物感人心。俾閒放者取而适性。勤苦者对以愁吟。则知冰月之宜靡极。沿变之趣弥深。原夫幽院添池。晴峰绕竹。几处堪赏。千般寓目。加之以清冰素魄。复何愧深山穷谷。伫月令之必赋。冀同出乎西陆。